ઈન્ફોસીટીમાં રહેતા નીતિન પટેલની ગુરુવારે બપોરે ગાંધીનગર ક્રાઈમ બ્રાન્ચે ધરપકડ કરી હતી. નીતિન પટેલે ઉદ્યોગપતિ પરેશ પટેલને તેનું ઈન્ફોસીટીમાં આવેલો બંગલો અને ઓફીસો વેચવાની છે તેમ કહીને તેમની પાસેથી પાંચ કરોડની છેતરપીંડી કરી હતી. જે બનાવ અંગે તેના અને તેના પત્ની અલ્કા પટેલ વિરુદ્ધમાં ગત એપ્રિલ મહિનામાં ગુનો નોંધાયો હતો. પરંતુ ધરપકડથી બચવા માટે ઉદ્યોગપતિ પરેશ પટેલની કંપનીના બનાવટી દસ્તાવેજો ઊભા કરીને ગાંધીનગર કોર્ટમાંથી નીતિન પટેલ અને તેની પત્ની અલ્કા પટેલે આગોતરા જામીન મેળવી લીધા હતા. ખોટા પુરાવા ઊભા કરવા બદલ નીતિન પટેલ સામે બીજો ગુનો નોંધાયો હતો. જેમાં તેની ગુરુવારે ધરપકડ કરવામાં આવી હતી. શુક્રવારે પોલીસ તેના રિમાન્ડ માગે તે પહેલા તેણે બ્લડપ્રેશર વધી ગયાનું કારણ આપી તે ગાંધીનગર સિવિલ હોસ્પિટલમાં દાખલ થયો હતો. તેને મોડી સાંજે અમદાવાદ યુએન મહેતા હોસ્પિટલમાં ખસેડવામાં આવ્યો હતો અને મધરાત્રે 1 વાગે તેને ડીસ્ચાર્જ કરવામાં આવ્યો હતો.